《洵美濒行携歌姬过山中言别阻雨不赴因简以诗》
明代·居节

公子临行出翠鬟，新歌能解唱阳关。
不嫌杜牧三觥后，生怕周郎一顾间。
纨扇芙蓉隔秋水，枕屏云雨自青山。
烛花影里银筝畔，谁见惊鸿向月还。

作者简介：明苏州府吴县人，字士贞，号商谷。师文徵明，善书画。工诗。家本业织，籍隶织局。织监孙隆召之见，不往。隆怒，诬以欠官帑，拘系，破其家。乃僦居于半塘，吟咏自如。或绝粮，则晨起画疏松远岫一幅，令僮子易米以炊。后终穷死。有《牧逐集》。